作者:方岳
標題:賀新涼・賀新郎
內容:霜月寒如洗。問梅花、經年何事，尚迷煙水。夢著翠霞尋好句，新雪闌干獨倚。見竹外、一枝橫蕊。已佔百花頭上了，料詩情、不但江山耳。春已逗，有佳思。一香吹動人間世。奈何地、叢篁低碧，巧相虧蔽。儘讓春風凡草木，便做雲根石底。但留取、微酸滋味。除卻林逋無人識，算歲寒、只是天知己。休弄玉，怨遲暮。